b'\n_START_ARTICLE_\nBerlyno zoologijos sodas\n_START_PARAGRAPH_\nBerlyno zoologijos sodas\xc2\xa0\xe2\x80\x93 vienas did\xc5\xbeiausi\xc5\xb3 zoologijos sod\xc5\xb3 Vokietijoje ir vienas turtingiausi\xc5\xb3 pasaulyje pagal gyv\xc5\xabn\xc5\xb3 r\xc5\xab\xc5\xa1is (apie 14 000 gyv\xc5\xabn\xc5\xb3, 1500 r\xc5\xab\xc5\xa1i\xc5\xb3). Yra Berlyne, u\xc5\xbeima 35 ha plot\xc4\x85. Berlyno zoologijos sodui taip pat priklauso muziejus\xc2\xa0\xe2\x80\x93 akvariumas, kuriame auginamos ir eksponuojamos ne tik \xc5\xbeuvys, bet ir ropliai, vabzd\xc5\xbeiai, bestuburiai ir kt._NEWLINE_Berlyne yra ir kitas zoologijos sodas\xc2\xa0\xe2\x80\x93 buvusioje rytin\xc4\x97je Berlyno miesto dalyje \xc4\xafsik\xc5\xabr\xc4\x99s VDR laik\xc5\xb3 zoologijos sodas Tierpark, u\xc5\xbeimantis 160 ha,\xc2\xa0\xe2\x80\x93 Berlyno zoologijos sodo filialas._NEWLINE_Berlyno zoologijos sodas pasi\xc5\xbeymi tuo, kad gyv\xc5\xabnams skirtos didel\xc4\x97s teritorijos, kur jie laksto beveik laisvi, nuo lankytoj\xc5\xb3 neretai atskirti tik vandens grioviu. Pauk\xc5\xa1\xc4\x8diams ir kitiems gyv\xc5\xabnams \xc4\xafrengti aptvarai yra labai erdv\xc5\xabs._NEWLINE_Berlyno zoologijos sodas laikomas viena lankomiausi\xc5\xb3 turist\xc5\xb3 viet\xc5\xb3 Berlyno mieste\xc2\xa0\xe2\x80\x93 2005\xc2\xa0m. Berlyno zoologijos sod\xc4\x85 aplank\xc4\x97 2,33 mln. \xc5\xbemoni\xc5\xb3.\n_START_SECTION_\nIstorija\n_START_PARAGRAPH_\nNuo 1841\xc2\xa0m. Berlyno zoologijos sodas yra akcin\xc4\x97 bendrov\xc4\x97._NEWLINE_Pirmasis Vokietijoje ir devintasis zoologijos sodas Europoje buvo atidarytas 1844\xc2\xa0m. rugpj\xc5\xab\xc4\x8dio 1 d. Jo \xc4\xafk\xc5\xabr\xc4\x97jas ir pirmasis direktorius buvo prof. Martinas Lichten\xc5\xa1teinas, Humbolto Universiteto Berlyne zoologas._NEWLINE_1869\xc2\xa0m. zoologijos sodo direktoriumi tapo Heinrich Bodinus. 1871\xc2\xa0m. jo iniciatyva buvo \xc4\xafrengtas antilopi\xc5\xb3 gardas, kuris d\xc4\x97l savo egzotinio stiliaus i\xc5\xa1 karto pritrauk\xc4\x97 daug lankytoj\xc5\xb3. V\xc4\x97liau \xc4\xafrengti gardai drambliams, stru\xc4\x8diams ir kitiems gyv\xc5\xabnams, zoologijos sode \xc4\xafrengti paviljonai ir restoranai lankytojams._NEWLINE_1888\xc2\xa0m. zoologijos sodui vadovauti \xc4\x97m\xc4\x97 Ludwig Heck, kurio d\xc4\x97ka \xc4\xaf sod\xc4\x85 atve\xc5\xbeta dar daugiau \xc4\xafvairi\xc5\xb3 r\xc5\xab\xc5\xa1i\xc5\xb3 gyv\xc5\xabn\xc5\xb3\xc2\xa0\xe2\x80\x93 zoologijos sodas tuo metu jau prilygo Londono zoologijos sodui._NEWLINE_1913\xc2\xa0m. atidarytas muziejus\xc2\xa0\xe2\x80\x93 akvariumas._NEWLINE_Antrojo pasaulinio karo metais zoologijos sodas beveik visas buvo sugriautas. I\xc5\xa1 3715 gyv\xc5\xabn\xc5\xb3 i\xc5\xa1gyveno tik 91, i\xc5\xa1 j\xc5\xb3 du li\xc5\xabtai, dvi hienos, azijinio dramblio patinas, begemotas, de\xc5\xa1imt kar\xc4\x8diuot\xc5\xb3j\xc5\xb3 pavian\xc5\xb3, viena \xc5\xa1impanz\xc4\x97, vienas juodasis gandras ir vienas baltasis gandras._NEWLINE_1945\xe2\x80\x931956\xc2\xa0m. zoologijos sodas buvo atstatomas, jam vadovavo Katharina Heinroth._NEWLINE_1956\xc2\xa0m. vadovavim\xc4\x85 per\xc4\x97m\xc4\x97 Heinz-Georg Kl\xc3\xb6s, kuris t\xc4\x99s\xc4\x97 atstatymo darbus\xc2\xa0\xe2\x80\x93 buvo \xc4\xafrengti gardai be\xc5\xbed\xc5\xbeion\xc4\x97ms, paviljonas \xc4\xafvairiems pauk\xc5\xa1\xc4\x8diams, taip pat patalpos lokiams ir pl\xc4\x97\xc5\xa1riesiems gyv\xc5\xabnams. Tuo metu zoologijos sode taip pat prad\xc4\x97tos veisti retos ir nykstan\xc4\x8dios gyv\xc5\xabn\xc5\xb3 veisl\xc4\x97s: pavyzd\xc5\xbeiui, juodasis raganosis ir Pr\xc5\xbeevalskio arklys. Taip pat zoologijos sode buvo pastatyta gyv\xc5\xabn\xc5\xb3 skulpt\xc5\xabr\xc5\xb3 bei stengiamasi atstatyti autenti\xc5\xa1k\xc4\x85 prie\xc5\xa1karin\xc4\x99 architekt\xc5\xabr\xc4\x85 (pavyzd\xc5\xbeiui, Drambli\xc5\xb3 ir Li\xc5\xabt\xc5\xb3 vartus, \xc5\xbeiraf\xc5\xb3 gard\xc4\x85). Direktorius Heinz-Georg Kl\xc3\xb6s \xc4\xafk\xc5\xabr\xc4\x97 zoologijos mokykl\xc4\x85 ir r\xc5\xabpinosi sen\xc5\xb3j\xc5\xb3 pastat\xc5\xb3 atstatymu._NEWLINE_Susivienijus Vakar\xc5\xb3 Vokietijai ir Ryt\xc5\xb3 Vokietijai, zoologijos sodas sujungtas su Ryt\xc5\xb3 Berlyne buvusiu kitu zoologijos sodu\xc2\xa0\xe2\x80\x93 1954\xc2\xa0m. \xc4\xafkurtu ir VDR priklausiusiu Tierpark._NEWLINE_Berlyno zoologijos sodo augintiniai (ypa\xc4\x8d nykstan\xc4\x8di\xc5\xb3 r\xc5\xab\xc5\xa1i\xc5\xb3 gyv\xc5\xabn\xc5\xb3 jaunikliai) da\xc5\xbenai gauna kok\xc4\xaf nors vard\xc4\x85, o kartais netgi patenka \xc4\xaf spaudos puslapius: did\xc5\xbeioji panda \xe2\x80\x9eBao Bao\xe2\x80\x9c, begemotas \xe2\x80\x9eKnaut\xc5\xa1k\xc4\x97\xe2\x80\x9c, lokiukas \xe2\x80\x9eKnutas\xe2\x80\x9c.'